PIRKANMAAN KÄRÄJÄOIKEUS			LAUSUNTO

OIKEUSMINISTERIÖLLE

Asia: Pirkanmaan käräjäoikeuden lausunto toimikunnan mietinnöstä 17/2011 (Hovi- ja hallinto-oikeusverkoston kehittäminen)

Käsiteltyään mietintöä johtoryhmän kokouksessa Pirkanmaan käräjäoikeus esittää lausuntonaan seuraavaa:

Käräjäoikeus pitää sinänsä kannatettavana pyrkimystä kehittää muutoksenhakutuomioistuinten verkostoa siten, että se muodostuisi mahdollisimman tasakokoisista yksiköistä niin asiamääriltään kuin henkilöstöiltäänkin.

Alioikeudenkin näkökulmasta on helppo yhtyä mietinnössä esitettyihin näkemyksiin siitä, että riittävän suuri lainkäyttöhenkilöstö mahdollistaa asioiden keskittämisen ja tuomareiden erikoistumisen. Sitä kautta toiminta tehostuu ja lainkäytön laatu paranee. Tästä on Pirkanmaan käräjäoikeudessa hyviä kokemuksia.

Nyt käsillä olevassa mietinnössä on Pirkanmaan käräjäoikeuden kannalta keskeinen kysymys ehdotus käräjäoikeuden siirtämiseksi Vaasan hovioikeuspiiriin.

Ensinnäkin on oikaistava mietinnön sivun 57 viimeisessä kappaleessa oleva asiavirhe. Pirkanmaan käräjäoikeuden siirtäminen Vaasan hovioikeuspiiriin ei suinkaan parantaisi käräjäoikeuden sijaintia suhteessa muutoksenhakutuomioistuimeen vaan päinvastoin huonontaisi sitä. Etäisyys käräjäoikeuden päätoimipaikasta muutoksenhakutuomioistuimeen kasvaisi noin 100 kilometrillä. Ajomatkat esimerkiksi tärkeistä väestökeskuksista Akaasta ja Valkeakoskelta ovat Vaasaan liki 300 kilometriä. Myös aikataulut ja julkiset kulkuyhteydet Vaasaan ovat Turkua huomattavasti huonommat. 

Mietinnössä on ehdotettu Kainuun käräjäoikeuden siirtämistä Rovaniemen hovioikeuden tuomiopiiriin. Asioita siirtyisi noin 150.  Siirtoa ei ole kuitenkaan pidetty pulmattomana. Sivulla 71 on todettu: ”Kainuun käräjäoikeuden siirto Rovaniemen hovioikeuden piiriin on sikäli ongelmallinen, että etäisyys käräjäoikeudesta Rovaniemelle on pitkä ja kulkuyhteydet hankalat. Pääkäsittelyistuntoja voitaneen kuitenkin monessa tapauksessa pitää Oulussa. Toisaalta tämä lisää matkakäräjien tarvetta.” Kummastuttaa, että mitään tällaista huolta ei ole mietinnössä nähty Pirkanmaan kohdalla, vaikka siirtyvien asioiden lukumäärä tulisi olemaan aivan eri suuruusluokkaa.

Käräjäoikeuden arvion mukaan ehdotettu tuomiopiirin siirto merkitsisi sitä, että noin puolet Vaasan hovioikeuteen saapuvista muutoksenhakuasioista tulisi Pirkanmaan käräjäoikeudesta. Kyse on lukumäärältään erittäin suuresta asiamäärästä, vuonna 2010 Turun hovioikeuteen saapui yhteensä 1109 asiaa Pirkanmaan käräjäoikeudesta (sisältäen Ikaalisen, Pirkanmaan, Tampereen ja Toijalan käräjäoikeudet). Näin suuren asiamäärän 'kuljettaminen” käsiteltäväksi noin 250 kilometrin päähän tuntuu jo lähtökohtaisesti oudolta ajatukselta.

Tilastokeskuksen väestötilastot ja -ennusteet tukevat myös käsitystämme siitä, että ehdotetulle siirrolle ei ole riittäviä perusteita. Tampereen seutukunnan väestömäärä on vuoden 2010 luvuilla yli 270 000 henkilöä Vaasan seutukuntaa enemmän. Ja vielä oudommalta asia näyttää vuoden 2040 ennusteen mukaisilla asukasmäärillä, Tampereen seutukunnan väestöennuste on 435 000 henkilöä, noin 330 000 asukasta enemmän kuin vähän runsaan 100 000 asukkaan Vaasan seutukunnan. Tampereen alueen väestökasvu tarkoittaisi tulevaisuudessa Pirkanmaan käräjäoikeudesta hovioikeuteen saapuvien asiamäärien huomattavaa lisääntymistä niin määrällisesti kuin suhteellisesti. 

Edellä kerrottu asetelma johtaisikin jo heti todennäköisesti hovioikeuden istuntojen tuntuvaan lisääntymiseen Tampereella. Tähän on todettava, että jo tälläkin hetkellä Tampereen oikeustalolla on ongelmia salikapasiteetin riittävyyden kanssa. On selvää, että Vaasan hovioikeudelle jouduttaisiin hankkimaan Tampereelta kokonaan omat erilliset istuntotilat. 

Lukuun ottamatta äsken mainittua istuntotilojen käyttöä koskevaa kysymystä sillä seikalla, minkä hovioikeuden piiriin käräjäoikeus kuuluu, ei ole luonnollisesti sinänsä suoranaista vaikutusta käräjäoikeuden toimintaan. 

Sen sijaan pitkästä etäisyydestä ja huonoista kulkuyhteyksistä johtuvat välilliset haitat ovat merkittäviä. Hovioikeuden Vaasassa pidettäviin istuntoihin Tampereelta matkustavien syyttäjien ja asianajajien matkustusaika yöpymisineen tulisi ratkaisevasti pitenemään nykyisestä. Näiden keskeisten toimijoiden lisääntynyt poissaolo Tampereelta puolestaan tulisi varmasti vaikeuttamaan prosessisuunnitelmien laatimista käräjäoikeudessa. Seurauksena olisi todennäköisesti käsittelyaikojen piteneminen.

Mitä lopuksi hankkeen taloudellisiin kriteereihin tulee, on vaikea nähdä, että ehdotetulla tuomiopiirimuutoksella saavutettaisiin todellisia kustannussäästöjä.
 
Mietinnössä on todettu, että uudistuksella on oltava osoitettavissa selkeitä ja riittävällä varmuudella toteutettavia hyötyjä. Varmaa on, että matkustaminen lisää valtion vastattavia kustannuksia ja asianosaisten kuluja. Sen sijaan ei ole mitään takeita siitä, että ehdotettu uudistus edistäisi Vaasan hovioikeuden osalta niiden tavoitteiden saavuttamista, joita mietinnössä hovioikeuksien tuloksellisuuden parantamiselle on asetettu ja että saavutetut säästöt olisivat suuremmat kuin kokonaiskustannusten nousu. 

Yllä lausuttuun viitaten Pirkanmaan käräjäoikeus vastustaa ehdotusta käräjäoikeuden siirtämiseksi Vaasan hovioikeuspiiriin. 
.

Tampereella, kesäkuun 20 päivänä 2011

Laamanni
		Pekka Lankinen

Hallintopäällikkö
		Markku Ratilainen